**AIŠKINAMASIS RAŠTAS**

**DĖL PRIORITETINIŲ ŽAIDYBINIŲ SPORTO ŠAKŲ DIDELIO SPORTINIO MEISTRIŠKUMO KLUBŲ VEIKLOS FINANSAVIMO**

2012-11-14

**1. Sprendimo projekto esmė, tikslai ir uždaviniai.**

Sprendimo projektu siūlome priimti sprendimą dėl prioritetinių žaidybinių sporto šakų (krepšinio, futbolo, rankinio) didelio sportinio meistriškumo klubų atrankos ir veiklos finansavimo.

Sprendimo projekto tikslas - nustatyti žaidybinių prioritetinių sporto šakų didelio sportinio meistriškumo klubų komandų atrankos kriterijus, kuriuos atitinkantys sporto klubai galėtų dalyvauti konkurse dėl jų sportinės veiklos programų dalinio finansavimo iš savivaldybės biudžeto lėšų.

Šiuo sprendimu savivaldybės administracijos direktorius būtų įpareigotas parengti ir teikti tarybai tvirtinti prioritetinių žaidybinių sporto šakų didelio sportinio meistriškumo klubų atrankos ir veiklos programų dalinio finansavimo tvarką.

**2. Projekto rengimą paskatinusios priežastys ir kuo remiantis parengtas sprendimo projektas.**

Aukšto lygio žaidybinių sporto šakų klubų vadovai raštu kreipėsi į miesto merą Vytautą Grubliauską su motyvuotais prašymais skirti finansavimą jų sportinės veiklos vystymui.

Atsižvelgiant į LR kūno kultūros ir sporto, LR konkurencijos, LR viešųjų pirkimų įstatymų nuostatas ir ES teisės normas bei užtikrinant konkurencingas procedūras nustatyta, kad savivaldybių tarybos gali finansuoti aukšto lygio sporto klubų programas savo nustatyta tvarka ir priimti sprendimus dėl sporto klubų veiklos finansavimo.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, kurioje numatyta, jog jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Pagal Lietuvos Respublikos Kūno kultūros ir sporto įstatymo 12 straipsnio 2 dalį - Savivaldybių tarybos savo nustatyta tvarka gali finansuoti sporto klubų ir kitų nevyriausybinių teritorijoje veikiančių sporto organizacijų, neatliekančių viešojo administravimo funkcijų, veiklą.

**3. Kokių rezultatų laukiama.**

Patvirtinus šį sprendimo projektą bus apsispręsta dėl prioritetinių žaidybinių sporto šakų (krepšinio, futbolo, rankinio) klubų veiklos finansavimo ir jų komandų atrankos kriterijų, kuriuos atitinkantys sporto klubai galėtų dalyvauti konkurse dėl sportinės veiklos programų finansavimo iš savivaldybės biudžeto lėšų.

Šis sprendimas taps pagrindu rengti prioritetinių žaidybinių sporto šakų didelio sportinio meistriškumo klubų atrankos ir veiklos programų dalinio finansavimo tvarką.

Patvirtinta tvarka sporto klubams sudarys sąlygas: planuoti savo veiklą, dalyvauti šalies aukščiausių lygų čempionatuose bei Europos taurių turnyruose, reprezentuoti Klaipėdos miestą bei užsitikrinti savivaldybės dalinį finansavimą.

**4. Sprendimo projekto rengimo metu gauti specialistų vertinimai.**

Projektą derino Kanceliarijos bei Teisės skyrių specialistai, Ugdymo ir kultūros bei Finansų departamento direktorės. Neigiamų pastabų negauta.

**5. Lėšų poreikis sprendimo įgyvendinimui.**

Įvertinus minėtų sporto klubų programų lėšų poreikį 2013 metais papildomai reikės per 800000 Lt. Ši suma bus tikslinama atsižvelgiant į 2013 metų biudžeto galimybes ir ES teisės direktyvas.

**6. Galimos teigiamos ir neigiamos sprendimo priėmimo pasekmės.**

Teigiamos pasekmės.

Savivaldybės tarybos prisiimami įsipareigojimai dėl prioritetinių žaidybinių sporto šakų (krepšinio, futbolo, rankinio) klubų veiklos finansavimo bus pagrįsti patvirtintais biudžeto asignavimais pagal nustatytą klubų atrankos ir veiklos programų dalinio finansavimo tvarką.

Neigiamos sprendimo pasekmių nenumatoma.

Sporto ir kūno kultūros skyriaus vedėjas Ignas Pocius